NETFLIXOVA DOKUMENTARNA SERIJA
Ništa ne golica našu maštu poput velikih mačaka.
Impresivne,
snažne,
smrtonosne.
No približimo li se ovim tajnovitim životinjama,
otkrivamo drugu stranu njihovih života.
Brižniju,
društveniju…
i otporniju…
nego što smo mogli zamisliti.
Velike mačke skrivaju mnoge tajne.
VELIKE MAČKE
OKAVANGO BOCVANA
Prije tri mjeseca, ova je lavica napustila čopor
kako bi se okotila sama.
Mladunci su ranjivi, posebno pred drugim lavovima.
Sad su malo porasli, stoga se može vratiti.
Samohranoj majci nije lako hraniti potomstvo u razvoju.
Češće mora u lov,
što znači da mora ostaviti mladunce i loviti sama.
U otvorenoj savani lako je uočiti plijen.
No i ona je uočljiva.
Mora biti strpljiva.
Velike mačke smrtonosnije su u mraku.
Izvrstan noćni vid, šesterostruko bolji od ljudskoga,
lavovima osigurava prednost nad plijenom.
Prije napada, samotna lovkinja mora se prišuljati što je bliže moguće.
Jedna lavica noću je uspješna gotovo poput čitavoga čopora.
Problem je zadržati plijen.
Lavovi su najveći grabežljivci na ovim ravnicama.
Par hijena ne može joj ništa.
Ali čitavi klan? To je već druga priča.
Nije na kocki samo njezin plijen,
već i njezin život.
Ali ova lavica nije sama.
Obitelj ju je pronašla.
Uz njihovu prisutnost,
nepobjediva je.
Oštra konkurencija u savani natjerala je lavove na neuobičajen potez.
Jedine su velike mačke koje žive u čoporima.
U lov većinom odlaze ženke.
Glavna je zadaća mužjaka braniti obitelj.
Dokle su god složni, mladunci bi trebali biti sigurni.
No kod velikih mačaka mir nikad ne potraje.
Od ranih početaka ove vrste, ubijanje im je duboko ukorijenjeno.
Prije više od deset milijuna godina, duboko u šumama Azije,
pojavljuje se nova vrsta grabežljivca.
Oblačasti leopard danas nam pruža naznake
o životu ovih drevnih mačaka.
TAJLAND
Najmanji je među velikim mačkama,
ali najokretniji.
Kratke, mišićave noge,
izuzetno oštre kandže,
pokretljivi gležnjevi…
i rep koji služi kao protuteža čine ih tako dobrim penjačima.
Čak ni majmuni nisu sigurni.
U odnosu na veličinu,
oblačasti leopard ima najduže očnjake među mačkama.
Sabljozuba mačka našeg doba.
Velike mačke postupno su se spustile sa stabala,
narasle i još ojačale.
Razvijajući se i osvajajući nove svjetove,
svaka je vrsta mačke razvila određenu kamuflažnu prednost.
Čak se i najveće mogu uklopiti u okolinu.
Tigrove pruge postaju gusta vegetacija.
Jednobojno krzno skriva pumu koja vreba plijen
i kad se nema gdje sakriti.
Leopardove pjege imitiraju prošarane sjenke prohodnih šuma,
što mu omogućuje zasjedu iz neposredne blizine.
Ali kamuflaža ne doprinosi samo napadu.
Pomaže i u obrani.
Gepardica se skriva sa svojim mladuncima.
Stari su tek deset dana, a tada su velike mačke najranjivije.
Jedva otvorenih očiju potpuno su ovisni o majci.
Većina velikih mačaka razvija se sličnim, sporim tempom.
Tek će za devet tjedana prijeći na meso,
za šest mjeseci prestat će sisati,
a tek s dvije godine moći će se osamostaliti.
Put od bespomoćnih mladunaca do smrtonosnih lovaca dug je i opasan.
Pogotovo za najveću mačku.
Ova petomjesečna tigrica daleko je od odrasle dobi,
ali već uči loviti u svojem šumskom domu.
BANDHAVGARH INDIJA
Mora naučiti odabrati metu,
planirati prilaz
i provesti napad.
Ovaj je put žrtva samo njezin brat.
Vrebaju jedno drugo, nasrću i hrvaju se
te tako na siguran način bruse vještine.
Uostalom, zabavno je nadjačati braću.
Igra je ključan čimbenik razvoja kod svih velikih mačaka.
Ali neke se lekcije moraju naučiti na teži način.
OKAVANGO BOCVANA
Ovo šestomjesečno mladunče leoparda većinu vremena provodi besposličareći.
Uz majku.
No kad ona odlazi u lov,
najsigurniji je tu gdje jest.
Ali to nije zabavno.
Vrijeme je za malu pustolovinu.
Spuštanje baš i nije samouvjereno.
Mora rasturiti doskok.
Mačka u razvoju mora pomicati svoje granice,
ali ne smije pretjerati.
Afrički bivoli.
Jedna od najopasnijih afričkih životinja,
kojoj ubijanje mladunaca nije strano.
Početnička pogreška.
Ovo nije trenutak za brušenje lovačkih vještina,
već za svladavanje skrivanja.
I biranje trenutka za bijeg.
Jedan od devet života potrošen je,
a još mnogo toga mora naučiti.
A kad se mama vrati,
vrijeme je za jednu od najtežih lekcija.
Bradavičasta svinja, još živa.
Mučna scena,
ali i prilika za vježbanje stiska za vrat, smrtonosnoga ugriza velikih mačaka.
Kad se mladunče muči,
preuzima profesionalka.
Velike mačke uče imitiranjem majke.
Kad se osamostali,
ovom mladom leopardu trebat će sve dostupne vještine i iskustvo.
Zato mladuncima treba toliko vremena pod maminim nadzorom.
U Okavangu, lavica se vraća u svoj čopor.
Okruženi konkurentskim lavovima,
njezina su mladunčad najsigurnija pod zaštitom oca.
Sve dosad jeli su samo s majkom.
Danas će objedovati s kraljem.
Mnogo je veći izbliza.
Ženke smiju jesti tek kad se mužjaci najedu.
Prema mladuncima su tolerantniji.
No i to ima granice.
Glavninu odgoja na sebe preuzimaju lavice.
Budući da očevi pojedu lavovski dio,
one moraju opet u lov.
U čoporu može biti i preko 40 lavova.
Stoga održavanje veza nije lako.
Komplicirani društveni život učinio je lavove najpametnijim velikim mačkama.
Taj višak sivih stanica ujedno tvori ubojiti tim.
Svaka lavica zna svoju ulogu tijekom lova.
One teže traže mjesto gdje će čekati.
Lakša i brža krila okružuju krdu.
Klopka je spremna.
Krila napadaju brzinom od 50 km/h
i tjeraju plijen u zasjedu.
Ako jedna promaši,
druga već čeka.
Tijekom dana, kad čopor lovi zajednički,
izgledi za uspjeh im se udvostručuju.
Sve dobivaju dio.
Ovo je sestrinstvo jednakih.
Iako ima razmirica,
obično se ne otimaju kontroli.
Čopor je jači na okupu.
No tata opet okupira plijen.
Čini se nepravednim, no mužjaci moraju biti u borbenoj formi.
Agresori su sve bliže.
Lutajući mužjaci koji žele preuzeti čopor.
I ubiti mladunce.
Da bi zaštitio obitelj,
tata treba svu dostupnu snagu.
Obrana teritorija ključ je uspjeha za velike mačke.
Najveća močvara na svijetu naizgled možda nije mačja domena.
Ali ovo je dom najveće svjetske populacije jaguara.
Stasiti i mišićavi, pit bulovi među velikim mačkama.
U relativnim brojkama,
jaguari imaju najsnažniju čeljust.
Ovo je njegov teritorij.
Mužjaci jaguara redovno označuju svoj teritorij mirisom.
I stražare na kopnu i u vodi.
Za razliku od većine mačaka, jaguari su izvrsni plivači.
Mužjaci ne čuvaju teritorij samo za sebe.
U njemu svoje mjesto ima i nekoliko ženki.
Ova se tjera i nanjušila je njegov miris.
Narednih dana parit će se u više navrata
kako bi povećao izglede da baš on bude otac potomstva.
Mora biti siguran
jer suparnici uvijek traže priliku da se ubace.
Susjed je prešao prag.
Jaguari izbjegavaju borbe.
Opasnost od ozljeda je prevelika.
No kad je riječ o pravu na parenje, nemaju izbora.
Uljez je potjeran.
Zasad.
Potraga za teritorijem natjerala je velike mačke u krajnosti.
Amurski tigrovi vrebaju zaleđenim šumama Sibira.
Dugo, gusto krzno štiti ih od ledene hladnoće.
Indijski leopardi šuljaju se sporednim ulicama Mumbaija
i love pse lutalice i domaće životinje
pod okriljem noći.
Jedna se velika mačka čak kreće najvišom planinom na svijetu.
HIMALAJA INDIJA
Nadmorska visina od 4000 m.
Hladno je.
Zrak je rijedak.
Teren je poguban.
Ali ova snježna leopardica svejedno nekako preživljava ovdje.
Kratke prednje i izdužene stražnje noge,
te iznimno dugačak rep
pružaju ravnotežu i okretnost na surovom terenu.
Odjednom može preskočiti deset metara.
Široke šape s gustim krznom poput ćoza su
koje sprečavaju propadanje u duboke nanose snijega.
Toliko je malo hrane
da mora pokrivati površinu od gotovo 800 četvornih kilometara.
Kako prelaze tolike udaljenosti, snježni leopardi rijetko se susreću.
Stoga komuniciraju putem mirisa.
Unatoč ekstremnim izazovima za preživljavanje,
ova je izvanredna ženka uspjela odgojiti tri mladunca.
Ovisili su o majci gotovo dvije godine.
Sad je vrijeme da si sami ulove hranu.
To ovdje nije lako.
No ovaj mladi kozorog prilika je za jednog od mladunaca.
Lov na ovim visinama izuzetno je opasan.
A kozorog je upravo povisio uloge.
Mama promatra.
Mora ga uhvatiti bez pomoći.
Tako blizu,
a tako daleko.
Izgleda kao neuspjeh,
ali čak i vrhunski grabežljivac mora znati svoje granice.
Ovdje mu to može spasiti život.
Ova tri mladunca uskoro će se osamostaliti,
oslanjajući se na stečene vještine.
No na jedan od izazova ne mogu nikako utjecati.
Zatopljavanje tjera ove životinje prilagođene hladnoći
sve više uz planinu.
Što više idu, manje je mjesta.
Nestajanje divljih staništa
dovodi velike mačke u sukob s ljudima.
Budući da ih smatraju prijetnjom za stoku i ljude,
a tražene su zbog nekih dijelova tijela ili kao trofeji,
velike mačke progonjene su diljem svijeta
i prijeti im izumiranje.
No ima nade.
PATAGONIJA ČILE
Kad ovim veličanstvenim životinjama prepustimo malo prostora,
ishod može biti nevjerojatan.
Prije 50 godina ljudi su u ovim dolinama istrijebili većinu divljih životinja.
No otkad su ovdje zabranjeni lov i poljoprivreda,
populacija guanaka sustavno se oporavila.
A kad se vrati plijen,
vraćaju se i grabežljivci.
Pume, poznate i kao planinski lavovi.
Nekoć su bile toliko rijetke
da se mislilo da su samotna bića.
No sad ovdje živi najbrojnija populacija puma u obje Amerike.
Čak iskazuju dosad neviđene uzorke ponašanja.
Pume se okupljaju i trpe prisutnost drugih jedinki,
čak i onih izvan obitelji.
I još iznenađujuće, dijele hranu.
Kako ovo područje postaje sve divlje,
možda se pume vraćaju svom iskonskom načinu života.
To je izazov predodžbi velikih mačaka kao samotnih ubojica.
Ispada da su bolji timski igrači nego što smo mislili.
MAASAI MARA KENIJA
Gepard je najbrža velika mačka.
Građen za brzinu, a ne snagu,
ujedno je i najkrhkiji.
Ali udruživanjem…
postaju zastrašujuća sila.
Združena braća.
U lovu nisu organizirani poput lavova.
Oslanjaju se na zakon brojeva.
Svaki odabere metu.
Kreću u napad.
Počinje potjera.
Ako jedan podbaci, ostali se bacaju na druge prilike.
Prije ili poslije, jedan će napad uspjeti.
I dok jedan gepard teško može ubiti gnua,
dovoljno je da udruže snage.
Udruživanje velikih mačaka omogućuje im uspješniji lov.
Ali za lavove, brojnost je još važnija za obranu.
Mladunci iz Okavanga bezbrižni su,
ne znaju da će im se život promijeniti.
Zvuk koji ulijeva strah u svaku lavlju zajednicu.
Lutajući mužjaci približavaju se
s namjerom da preuzmu čopor.
Ako uspiju, uljezi će ubiti mladunce
kako bi se ženke opet tjerale.
Mužjaci iz čopora pokušavaju ih zastrašiti.
Ali uljezi se ne povlače.
Borba je neizbježna.
Lavice moraju skloniti mladunce od opasnosti.
Ali put do sigurnosti im je zapriječen.
Ove mačke obično izbjegavaju vodu.
S razlogom.
Ali nemaju izbora.
Više nema povratka.
Najmlađi jedva drže korak.
Još samo malo.
Konačno, predvođeni majkom,
stigli su na sigurno.
Ali nisu svi bili te sreće.
Jedan od mužjaka iz čopora.
Izgubio je život štiteći mladunce.
Preživio je samo njihov otac.
Tek ćemo vidjeti koliko dugo može održati svoju vladavinu.
Zasad su barem mladunci sigurni,
jačaju uz ljubav i zaštitu čopora
i oca koji će ih braniti životom.
Sve velike mačke rađaju se u život pun opasnosti i uzbuđenja.
Ali dok god im pružamo slobodu koja im je potrebna,
ove će veličanstvene životinje preživjeti.
Prijevod titlova: Filip Lažnjak